钦定古今图书集成/明伦汇编/官常典/第708卷 > 种劭
## 钦定古今图书集成/明伦汇编/官常典/第708卷 > 种劭

按《后汉书种暠传》：“暠子拂，拂子劭，字申甫，少知名。中
平末，为谏议大夫。大将军何进将诛宦官，召并州牧
董卓至渑池，而进意更狐疑，遣劭宣诏止之，卓不受，
遂前至河南。劭迎劳之，因譬令还军。卓疑有变，使其
军士以兵胁劭。劭怒，称诏，大呼叱之，军士皆披。遂前
质责卓，卓辞屈，乃还军夕阳亭。及进败，献帝即位，拜”
劭为侍中。卓既擅权，而恶劭彊力，遂左转议郎，出为
益、凉二州刺史。会父拂战死，竟不之职。服终，征为少
府、大鸿胪，皆辞不受，曰：“昔我先父以身徇国，吾为臣
子，不能除残复怨，何面目朝觐明主哉！”遂与马腾、韩
遂及左中郎刘范、谏议大夫马宇共攻李傕、郭汜以
报其仇。与汜战于长平观下，军败，劭等皆死，腾遂还
凉州。